               COMISIA EUROPEANĂ
            Bruxelles, 7.3.2022
            COM(2022) 88 final
            2022/0062(NLE)

            Propunere de
            DECIZIE A CONSILIULUI
            privind poziția care trebuie adoptată în numele Uniunii Europene în cadrul Organizației Maritime Internaționale cu ocazia celei de a 105-a sesiuni a Comitetului pentru siguranță maritimă și a celei de a 46-a sesiuni a Comitetului de facilitare, în ceea ce privește adoptarea unei rezoluții privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77), și a unor amendamente la Convenția privind facilitarea traficului maritim internațional (FAL)

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care trebuie adoptată în numele Uniunii cu ocazia celei de a 105-a sesiuni a Comitetului pentru siguranță maritimă al Organizației Maritime Internaționale (MSC 105), care se va desfășura în perioada 20-29 aprilie 2022, și cu ocazia celei de a 46-a sesiuni a Comitetului de facilitare al Organizației Maritime Internaționale (FAL 46), care se va desfășura în perioada 9-13 mai 2022.

               În cadrul MSC 104 s-a avut în vedere adoptarea, cu ocazia MSC 105, a unei rezoluții a MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care să revizuiască rezoluția MSC.149 (77).

               În cadrul FAL 45 s-a avut în vedere adoptarea, cu ocazia FAL 46, a unor amendamente la Convenția privind facilitarea traficului maritim internațional (FAL).

               2.Contextul propunerii

               2.1.Convenția privind Organizația Maritimă Internațională

               Convenția privind Organizația Maritimă Internațională (OMI) instituie OMI. Scopul OMI este de a oferi un forum de cooperare în domeniul reglementărilor și al practicilor referitoare la aspectele tehnice de toate tipurile care afectează transportul maritim în cadrul comerțului internațional. De asemenea, OMI urmărește să încurajeze adoptarea generală a celor mai înalte standarde posibile în materie de siguranță maritimă, de eficiență a navigației și de prevenire și control al poluării marine cauzate de nave, promovând condiții de concurență echitabile. Totodată, ea își propune să abordeze și aspectele administrative și juridice conexe.

               Convenția a intrat în vigoare la 17 martie 1958.

               Toate statele membre sunt părți la Convenție. Uniunea nu este parte la convenție.

               Toate statele membre sunt părți la Convenția privind facilitarea traficului maritim internațional (FAL), adoptată la 9 aprilie 1965, care a intrat în vigoare la 5 martie 1967. Uniunea nu este parte la FAL.

               2.2.Organizația Maritimă Internațională

               Organizația Maritimă Internațională (OMI) este agenția specializată a Organizației Națiunilor Unite responsabilă cu siguranța și securitatea transportului maritim și cu prevenirea poluării marine de către nave. Aceasta este autoritatea mondială responsabilă cu stabilirea standardelor în ceea ce privește siguranța, securitatea și performanța de mediu a transportului maritim internațional. Rolul său principal constă în crearea unui cadru de reglementare echitabil și eficace pentru industria transportului maritim, care să fie adoptat și pus în aplicare la nivel mondial.

               OMI este deschisă tuturor statelor și toate statele membre ale UE sunt membre ale OMI. Relațiile dintre UE și OMI se bazează, în special, pe Acordul din 1974 de cooperare și colaborare între Organizația Interguvernamentală Consultativă pentru Navigație Maritimă (IMCO) și Comisia Comunităților Europene.

               Comitetul pentru siguranță maritimă al OMI este alcătuit din toți membrii OMI și se întrunește cel puțin o dată pe an. El examinează toate chestiunile care intră în domeniul de competență al organizației, cum ar fi mijloacele de asigurare a navigației, construirea și echiparea navelor, dotarea cu echipaj, în măsura în care aceasta are un impact asupra siguranței, normele pentru prevenirea coliziunilor, manipularea încărcăturilor periculoase, procedurile și cerințele referitoare la siguranța maritimă, informațiile hidrografice, jurnalele de bord și registrele de navigație, anchetele privind accidentele maritime, salvarea de bunuri și de persoane, precum și orice alte chestiuni care afectează în mod direct siguranța maritimă.

               Comitetul de facilitare al OMI este alcătuit din toți membrii OMI și se întrunește cel puțin o dată pe an. El tratează aspecte legate de facilitarea traficului maritim internațional, inclusiv sosirea, șederea și plecarea navelor, a persoanelor și a mărfurilor din porturi. De asemenea, comitetul abordează tranzacțiile electronice, inclusiv conceptul de ghișeu unic, și urmărește să asigure un echilibru adecvat între reglementarea și facilitarea comerțului maritim internațional.

               Atât Comitetul pentru siguranță maritimă, cât și Comitetul de facilitare ale OMI asigură echipamentele tehnice pentru îndeplinirea oricăror sarcini care le-au fost atribuite de Convenția OMI, de Adunarea OMI sau de Consiliul OMI ori a oricărei sarcini din domeniul sus-menționat care ar putea să le fie atribuită de către orice alt instrument internațional sau în temeiul unui astfel de instrument și care a fost acceptată de OMI. Deciziile Comitetului pentru siguranță maritimă și ale Comitetului de facilitare, precum și ale organismelor lor subsidiare, sunt adoptate cu majoritatea membrilor acestora.

               2.3.Actul avut în vedere al Comitetului pentru siguranță maritimă al OMI

               În perioada 20-29 aprilie 2022, MSC 105 urmează să adopte un proiect de rezoluție MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77).

               Scopul rezoluției avute în vedere este de a îmbunătăți standardele de performanță adoptate anterior, prin Rezoluția MSC.149 (77), pentru aparatele radiotelefonice portabile de emisie-recepție în bandă VHF pentru ambarcațiuni de salvare.

               2.4.Actul avut în vedere al Comitetului de facilitare al OMI

               În perioada 9-13 mai 2022, FAL 46 urmează să adopte amendamente la Convenția FAL. Scopul amendamentelor avute în vedere este de a revizui și de a actualiza anexa la Convenția FAL, pentru a apropia această anexă de cerințele Regulamentului (UE) 2019/1239 și de normele comerciale convenite pentru punerea în aplicare a acestuia din urmă, și anume prin impunerea obligativității transmiterii electronice prin intermediul unui ghișeu unic, prin evitarea repetării elementelor de date, prin împiedicarea utilizării de formulare pe hârtie pentru transmiterea informațiilor și prin renunțarea la cerința privind semnătura manuală.

               3.Poziția care trebuie adoptată în numele Uniunii

               3.1.Rezoluția MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77)

               În cadrul celei de a 8-a sesiuni a Subcomitetului pentru navigație, comunicații și căutare și salvare (NCSR 8), care a avut loc în mod virtual în perioada 19-23 aprilie 2021, subcomitetul a convenit asupra unui proiect de rezoluție MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC 149(77), în vederea aprobării acestuia de către MSC 104 și a adoptării ulterioare de către MSC 105.

               MSC 104 a aprobat amendamentele avute în vedere, punctul 12.8.2.9 din raportul MSC 104 (MSC 104/18) indicând faptul că adoptarea amendamentelor este prevăzută pentru MSC 105.

               În cadrul NCSR 8, poziția Uniunii a fost de a sprijini propunerile CIRM (NCSR 8/6/2) și Japoniei (NCSR 8/6/4) de modificare a rezoluției MSC.149(77) privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, în scopul luării în considerare a interpretării unificate convenite în cadrul NCSR 7 și al propunerii ca documentul NCSR 8/6/4 (Japonia) să fie utilizat ca bază pentru modificarea rezoluției.

               Uniunea trebuie să sprijine aceste amendamente, deoarece ele vor îmbunătăți standardele de performanță adoptate anterior, prin Rezoluția MSC 149(77), pentru aparatele radiotelefonice portabile de emisie-recepție în bandă VHF pentru ambarcațiuni de salvare, în scopul asigurării modernizării Sistemului mondial pentru caz de sinistru și pentru siguranța navigației pe mare (GMDSS) și al includerii interpretării unificate în ceea ce privește datele de valabilitate ale bateriilor pentru aparatele radiotelefonice portabile de emisie-recepție în bandă VHF pentru ambarcațiuni de salvare.

               3.2.Amendamente la Convenția privind facilitarea traficului maritim internațional (FAL)

               În cadrul celei de a 42-a sesiuni ale sale, FAL a aprobat un nou obiectiv privind „Reexaminarea și actualizarea anexei la Convenția FAL”, cu scopul de a consolida dispozițiile referitoare la transmiterea electronică a informațiilor, pentru a include o obligație clară ca autoritățile publice să introducă un ghișeu unic, pentru a introduce principiul „unei singure raportări”, pentru a impune utilizarea Compendiului OMI privind facilitarea și tranzacțiile electronice pentru a asigura armonizarea definițiilor datelor, a clarifica funcțiile formularelor FAL în contextul transmiterii electronice și a renunța la cerința unei semnături manuale. Noul obiectiv a fost inclus în agenda sa bienală pentru 2018-2019 și în agenda provizorie pentru FAL 43, anul de finalizare avut în vedere fiind 2021. În acest sens, FAL 42 a decis să instituie un Grup de corespondență pentru reexaminarea și actualizarea anexei la Convenția FAL, sub coordonarea Franței, și i-a încredințat acestui stat membru sarcina de a iniția o reexaminare a anexei la Convenția FAL și de a formula proiecte de amendamente care să fie examinate pe mai departe de FAL 43.

               FAL 43 a aprobat activitatea grupului de corespondență și a decis, printre altele, că:

               ·practica recomandată privind instituirea unui ghișeu unic trebuie adusă la nivel de standard;

               ·definiția ghișeului unic trebuie să fie o definiție generică;

               ·Compendiul OMI nu trebuie să facă parte din anexa la Convenția FAL, ci mai degrabă trebuie să existe doar o trimitere la acesta;

               ·în lista echipajului nu trebuie inclusă cerința de a deține viză (dacă este necesară) pentru permisul de coborâre pe uscat;

               ·instituirea de comitete de facilitare naționale trebuie să rămână o practică recomandată;

               ·erau necesare discuții suplimentare pentru a stabili dacă elementele de date menționate în anexa la Convenția FAL trebuie să rămână enumerate în funcție de formalitate sau dacă trebuie inclusă o listă globală într-un apendice.

               De asemenea, comitetul a aprobat reinstituirea Grupului de corespondență pentru reexaminarea și actualizarea anexei la Convenția FAL, sub coordonarea Franței.

               FAL 44 a aprobat utilizarea unei liste principale consolidate de date în apendicele la anexa la Convenția FAL și a convenit să fuzioneze într-un singur standard standardele existente referitoare la cerințele de autentificare pentru fiecare dintre declarațiile din anexa la Convenția FAL. În plus, comitetul a aprobat reinstituirea Grupului de corespondență pentru reexaminarea și actualizarea anexei la Convenția FAL, sub coordonarea Franței, și a convenit să prelungească perioada de finalizare avută în vedere până în 2023.

               FAL 45 a aprobat amendamentele avute în vedere pentru anexa la Convenția FAL, punctul 4.17 din raportul FAL (FAL 45/22) indicând faptul că adoptarea acestor amendamente este prevăzută pentru FAL 46.

               În cadrul FAL 42, poziția Uniunii a fost de a sprijini propunerea Turciei (FAL 42/14) de instituire a unui nou obiectiv privind „Reexaminarea și actualizarea anexei la Convenția FAL”. În plus, deciziile luate cu ocazia FAL 43, FAL 44 și FAL 45 au fost conforme cu pozițiile Uniunii.

               Prin urmare, Uniunea trebuie să sprijine aceste amendamente, deoarece ele vor apropia anexa la Convenția FAL de cerințele Regulamentului (UE) 2019/1239 și vor adopta normele comerciale convenite pentru punerea în aplicare a acestuia din urmă, și anume impunerea obligativității transmiterii electronice prin intermediul unui ghișeu unic, evitarea repetării elementelor de date, împiedicarea utilizării de formulare pe hârtie pentru transmiterea informațiilor și renunțarea la cerința privind semnăturile manuale.

               3.3.Legislația și competența relevante ale UE

               3.3.1.Rezoluția MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77)

               Aparatele radiotelefonice portabile de emisie-recepție în bandă VHF pentru ambarcațiuni de salvare fac obiectul Directivei 2014/90/UE privind echipamentele maritime, deoarece sunt incluse ca articolul 5.17 în Regulamentul de punere în aplicare (UE) 2021/1158 al Comisiei din 22 iunie 2021 privind cerințele de proiectare, construcție și performanță, precum și standardele de încercare pentru echipamentele maritime și de abrogare a Regulamentului de punere în aplicare (UE) 2020/1170
                  1
               . Regulamentul de punere în aplicare (UE) 2021/1158 face trimitere la Rezoluția MSC.149(77) a OMI privind adoptarea standardelor de performanță revizuite pentru aparatele radiotelefonice portabile de emisie-recepție în bandă VHF pentru ambarcațiuni de salvare.

               Prin urmare, standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare care urmează să fie adoptate în cadrul MSC 105 vor afecta cerințele aplicabile în temeiul Directivei 2014/90/UE.

               3.3.2.Amendamente la Convenția privind facilitarea traficului maritim internațional (FAL)

               Directiva 2010/65/UE a Parlamentului European și a Consiliului din 20 octombrie 2010 privind formalitățile de raportare aplicabile navelor la sosirea în și/sau la plecarea din porturile statelor membre și de abrogare a Directivei 2002/6/CE
                  2
                („Directiva privind formalitățile de raportare”) urmărește să simplifice și să armonizeze procedurile administrative aplicate transportului maritim, prin introducerea standardului de transmitere electronică a informațiilor și prin raționalizarea formalităților de raportare. Articolul 7 din directivă impune statelor membre ale Uniunii să accepte formularele FAL pentru îndeplinirea formalităților de raportare. Directiva definește „formularele FAL” la articolul 2 litera (c) ca fiind „formularele standardizate prevăzute în Convenția FAL”. În plus, lista formularelor FAL este prevăzută în partea B din anexa la Directiva 2010/65/UE.

               În 2019, UE a adoptat Regulamentul (UE) 2019/1239 al Parlamentului European și al Consiliului din 20 iunie 2019 de stabilire a unui mediu aferent ghișeului unic european în domeniul maritim și de abrogare a Directivei 2010/65/UE
                  3
                („Regulamentul EMSWe”). Acest regulament a intrat în vigoare, dar se va aplica abia de la 15 august 2025. În contextul acestui nou cadru se fac pași importanți în direcția reducerii în continuare a sarcinilor administrative și a sporirii eficienței și atractivității transportului maritim. El prevede crearea unui mediu aferent ghișeului unic european în domeniul maritim (EMSWe) cu un set de date comun, interfețe de raportare armonizate și aplicarea principiului „unei singure raportări”. „Setul de date EMSWe” este definit la articolul 2 punctul 8 din regulament ca fiind „lista completă a elementelor de date care decurg din obligațiile de raportare”. Obligațiile de raportare sunt incluse în anexa la regulament și includ toate formularele FAL din partea B a acesteia. Mai mult, articolul 3 alineatul (3) al treilea paragraf din regulament prevede că „[a]tunci când evaluează dacă anumite elemente de date urmează să fie incluse în setul de date EMSWe, Comisia ia în considerare preocupările legate de siguranță, precum și principiile Convenției FAL, și anume principiul de a solicita numai raportarea informațiilor esențiale și menținerea numărului de elemente la minimum”.

               Prin urmare, amendamentele la anexa la Convenția FAL care urmează să fie adoptate în cadrul FAL 46 vor afecta aplicarea normelor menționate anterior ale Directivei 2010/65/UE și, de la data la care devine aplicabil, ale Regulamentului (UE) 2019/1239.

               3.3.3.Competența UE

               Rezoluția MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77), ar afecta legislația Uniunii, în special aplicarea Directivei 2014/90/UE.

               Amendamentele la anexa la Convenția FAL ar afecta legislația Uniunii, în special aplicarea Directivei 2010/65/UE și, de la data la care devine aplicabil, a Regulamentului (UE) 2019/1239.

               Prin urmare, Uniunea are competență exclusivă în temeiul articolului 3 alineatul (2) ultima teză din TFUE și, astfel, este necesar să se stabilească poziția Uniunii privind actele de adoptare a amendamentelor menționate mai sus.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  4
               .

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  5
               .

               4.1.2.Aplicarea la cazul în discuție

               Comitetul pentru siguranță maritimă și Comitetul de facilitare ale OMI sunt organisme create printr-un acord, și anume prin Convenția privind Organizația Maritimă Internațională.

               Actele pe care sunt invitate să le adopte aceste comitete ale OMI sunt acte cu efecte juridice. Actele avute în vedere au vocația de a influența în mod decisiv conținutul următoarelor acte legislative ale UE:

               –Directiva 2014/90/UE a Parlamentului European și a Consiliului din 23 iulie 2014 privind echipamentele maritime și de abrogare a Directivei 96/98/CE a Consiliului. Acest lucru se datorează faptului că aparatele radiotelefonice portabile de emisie-recepție în bandă VHF pentru ambarcațiuni de salvare fac obiectul Directivei 2014/90/UE privind echipamentele maritime, deoarece sunt incluse ca articolul 5.17 în Regulamentul de punere în aplicare (UE) 2021/1158 al Comisiei privind cerințele de proiectare, construcție și performanță, precum și standardele de încercare pentru echipamentele maritime și de abrogare a Regulamentului de punere în aplicare (UE) 2020/1170.

               –Directiva 2010/65/UE a Parlamentului European și a Consiliului din 20 octombrie 2010 privind formalitățile de raportare aplicabile navelor la sosirea în și/sau la plecarea din porturile statelor membre și de abrogare a Directivei 2002/6/CE și, de la data la care devine aplicabil, Regulamentul (UE) 2019/1239 al Parlamentului European și al Consiliului din 20 iunie 2019 de stabilire a unui mediu aferent ghișeului unic european în domeniul maritim și de abrogare a Directivei 2010/65/UE (Regulamentul EMSWe). Acest lucru se datorează faptului că articolul 7 din directivă impune statelor membre ale Uniunii să accepte formularele FAL pentru îndeplinirea formalităților de raportare, în timp ce articolul 3 din Regulamentul (UE) 2019/1239 prevede că „[a]tunci când evaluează dacă anumite elemente de date urmează să fie incluse în setul de date EMSWe, Comisia ia în considerare preocupările legate de siguranță, precum și principiile Convenției FAL, și anume principiul de a solicita numai raportarea informațiilor esențiale și menținerea numărului de elemente la minimum”.

               Prin urmare, adoptarea

               –rezoluției MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77),

               și a amendamentelor la

               –anexa la Convenția privind facilitarea traficului maritim internațional (FAL)

               ar afecta legislația Uniunii, în special Directiva 2014/90/UE a Parlamentului European și a Consiliului din 23 iulie 2014 privind echipamentele maritime și de abrogare a Directivei 96/98/CE a Consiliului, Directiva 2010/65/UE a Parlamentului European și a Consiliului din 20 octombrie 2010 privind formalitățile de raportare aplicabile navelor la sosirea în și/sau la plecarea din porturile statelor membre și de abrogare a Directivei 2002/6/CE și, de la data la care devine aplicabil, Regulamentul (UE) 2019/1239 al Parlamentului European și al Consiliului din 20 iunie 2019 de stabilire a unui mediu aferent ghișeului unic european în domeniul maritim și de abrogare a Directivei 2010/65/UE (Regulamentul EMSWe).

               Actele avute în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la transportul maritim. Prin urmare, temeiul juridic material al propunerii de decizie este articolul 100 alineatul (2) din TFUE.

               4.3.Concluzie

               Temeiul juridic al deciziei propuse trebuie să fie articolul 100 alineatul (2) din TFUE coroborat cu articolul 218 alineatul (9) din TFUE.

               2022/0062 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii Europene în cadrul Organizației Maritime Internaționale cu ocazia celei de a 105-a sesiuni a Comitetului pentru siguranță maritimă și a celei de a 46-a sesiuni a Comitetului de facilitare, în ceea ce privește adoptarea unei rezoluții privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77), și a unor amendamente la Convenția privind facilitarea traficului maritim internațional (FAL)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția privind Organizația Maritimă Internațională („OMI”) a intrat în vigoare la 17 martie 1958.

               (2)OMI este o agenție specializată a Organizației Națiunilor Unite, responsabilă cu siguranța și securitatea transportului maritim și cu prevenirea poluării maritime și atmosferice de către nave. Toate statele membre ale Uniunii sunt membre ale OMI. Uniunea nu este membră a OMI.

               (3)În conformitate cu articolul 28 litera (b) din Convenția privind OMI, Comitetul pentru siguranță maritimă asigură echipamentele tehnice pentru îndeplinirea oricăror sarcini care i-au fost atribuite conform convenției respective de către Adunarea OMI sau de către Consiliul OMI sau a oricăror sarcini care intră în domeniul de aplicare a articolului respectiv, care pot fi atribuite Comitetului pentru siguranță maritimă în temeiul oricărui alt instrument internațional și care sunt acceptate de către OMI.

               (4)În conformitate cu articolul 48 litera (a) din Convenția privind OMI, Comitetul de facilitare poate adopta amendamente la Convenția privind facilitarea traficului maritim internațional (FAL)
                  6
               . Toate statele membre sunt părți la Convenția FAL. Uniunea nu este parte la convenția respectivă.

               (5)În cadrul celei de a 105-a sesiuni ale sale, care va avea loc în perioada 20-29 aprilie 2022, Comitetul pentru siguranță maritimă urmează să aprobe o rezoluție privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77).

               (6)În cadrul celei de a 46-a sesiuni ale sale, care va avea loc în perioada 9-13 mai 2022, Comitetul de facilitare urmează să adopte amendamente la anexa la Convenția FAL.

               (7)Este oportun să se stabilească poziția care trebuie adoptată în numele Uniunii în cadrul celei de a 105-a sesiuni a Comitetului pentru siguranță maritimă, deoarece rezoluția MSC avută în vedere privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77), va avea vocația de a influența în mod decisiv conținutul legislației Uniunii, și anume Directiva 2014/90/UE a Parlamentului European și a Consiliului din 23 iulie 2014 privind echipamentele maritime și de abrogare a Directivei 96/98/CE a Consiliului
                  7
               .

               (8)Adoptarea rezoluției MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77), ar îmbunătăți standardele de performanță adoptate anterior pentru aparatele radiotelefonice portabile de emisie-recepție în bandă VHF pentru ambarcațiuni de salvare. Prin urmare, Uniunea trebuie să sprijine rezoluția, deoarece aceasta este menită să asigure modernizarea Sistemului mondial pentru caz de sinistru și pentru siguranța navigației pe mare (GMDSS) și să includă interpretarea unificată în ceea ce privește datele de valabilitate ale bateriilor pentru aparatele radiotelefonice portabile de emisie-recepție în bandă VHF pentru ambarcațiuni de salvare.

               (9)Este oportun să se stabilească poziția care trebuie luată în numele Uniunii în cadrul celei de a 46-a sesiuni a Comitetului de facilitare, deoarece amendamentele avute în vedere pentru anexa la Convenția FAL vor avea vocația de a influența în mod decisiv conținutul legislației Uniunii, și anume Directiva 2010/65/UE a Parlamentului European și a Consiliului din 20 octombrie 2010 privind formalitățile de raportare aplicabile navelor la sosirea în și/sau la plecarea din porturile statelor membre și de abrogare a Directivei 2002/6/CE
                  8
                și, de la data la care devine aplicabil, Regulamentul (UE) 2019/1239 al Parlamentului European și al Consiliului din 20 iunie 2019 de stabilire a unui mediu aferent ghișeului unic european în domeniul maritim și de abrogare a Directivei 2010/65/UE (Regulamentul EMSWe)
                  9
               .

               (10)Amendamentele la anexa la Convenția FAL ar apropia anexa la Convenția FAL de cerințele Regulamentului (UE) 2019/1239 și de normele comerciale convenite pentru punerea în aplicare a acestuia din urmă, și anume prin impunerea obligativității transmiterii electronice prin intermediul unui ghișeu unic, prin evitarea repetării elementelor de date, prin împiedicarea utilizării de formulare pe hârtie pentru transmiterea informațiilor și prin renunțarea la cerința privind semnăturile manuale.

               (11)Poziția Uniunii trebuie să fie exprimată de statele membre ale Uniunii care sunt membre ale Comitetului pentru siguranță maritimă și ale Comitetului de facilitare ale OMI, acționând împreună,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii în cadrul celei de a 105-a sesiuni a Comitetului pentru siguranță maritimă al Organizației Maritime Internaționale („OMI”) este de a-și da acordul cu privire la adoptarea rezoluției MSC privind standardele de performanță pentru aparatele radiotelefonice portabile de emisie-recepție în bandă VHF pentru ambarcațiuni de salvare, care revizuiește rezoluția MSC.149(77).

               Articolul 2

               Poziția care trebuie adoptată în numele Uniunii în cadrul celei de a 46-a sesiuni a Comitetului de facilitare al OMI este de a-și da acordul cu privire la adoptarea amendamentelor la anexa la Convenția privind facilitarea traficului maritim internațional („Convenția FAL”).

               Articolul 3

               1.Poziția menționată la articolul 1 se exprimă de statele membre ale Uniunii care sunt membre ale Comitetului pentru siguranță maritimă al OMI, acționând împreună.

               2.Poziția menționată la articolul 2 se exprimă de statele membre ale Uniunii care sunt membre ale Comitetului de facilitare al OMI, acționând împreună.

               Articolul 4

               Prezenta decizie se adresează statelor membre.

               Adoptată la Bruxelles,

                     Pentru Consiliu

                     Președintele

                     (1)

                        JO L 254, 16.7.2021, p. 1.

                     (2)

                        JO L 283, 29.10.2010, p. 1.

                     (3)

                        JO L 198, 25.7.2019, p. 64.

                     (4)

                        Cauza C-399/12, Germania/Consiliul (OIV), ECLI:EU:C:2014:2258, punctul 64.

                     (5)

                        Cauza C-399/12, Germania/Consiliul (OIV), ECLI:EU:C:2014:2258, punctele 61-64.

                     (6)

                        Convenția FAL a intrat în vigoare la 5 martie 1967.

                     (7)

                        JO L 257, 28.8.2014, p. 146.

                     (8)

                        JO L 283, 29.10.2010, p. 1.

                     (9)

                        JO L 198, 25.7.2019, p. 64.


               COMISIA EUROPEANĂ
            Bruxelles, 8.6.2022
            COM(2022) 263 final
            2022/0177(NLE)

            Propunere de
            DECIZIE A CONSILIULUI
            de autorizare a Republicii Polone să ratifice, în interesul Uniunii Europene, modificarea Convenției privind conservarea și gestionarea resurselor de cod negru din Marea Bering centrală

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               În 1994, Polonia, China, Japonia, Republica Coreea, Rusia și Statele Unite au semnat Convenția privind conservarea și gestionarea resurselor de cod negru din Marea Bering centrală (denumită în continuare „CCBSP” sau „convenția”). Convenția are următoarele obiective: (i) să stabilească un regim internațional pentru conservarea, gestionarea și utilizarea optimă a resurselor de cod negru din zona convenției. (ii) să refacă și să mențină resursele de cod negru din Marea Bering la niveluri care să permită randamentul lor maximă durabil; (iii) să coopereze în vederea reunirii și a examinării informațiilor concrete cu privire la codul negru și la alte resurse biologice marine din Marea Bering; și (iv) să ofere, dacă părțile sunt de acord, un forum în cadrul căruia să se ia în considerare, în funcție de necesitățile viitorului, măsurile necesare de conservare și de gestionare privind resursele biologice marine, altele decât codul negru, prezente în zona convenției.

               Pescuitul comercial în zona convenției, care a culminat în 1989, cu capturi de până la 1 447 600 de tone/an, a fost închis printr-un moratoriu începând din 1993. Menținerea acestui moratoriu se bazează pe dovezi științifice, care au demonstrat în mod constant că refacerea stocurilor de cod negru este extrem de lentă. Cu toate acestea, pescuitul comercial continuă în zonele economice exclusive ale Statelor Unite și Rusiei.

               Participarea Uniunii Europene la convenție

               Polonia este parte contractantă la această organizație din 1994. După aderarea Polonei la UE în 2004, conservarea și gestionarea resurselor de cod negru din Marea Bering centrală ar fi trebuit să îi revină UE în temeiul articolului 6 alineatul (9) primul paragraf din Actul de aderare. Însă în prezent textul convenției le permite doar statelor să devină membre. Prin urmare, acest text ar trebui modificat pentru a permite UE să devină parte contractantă în calitate de organizație de integrare economică regională. O decizie a Consiliului a autorizat Republica Polonă să negocieze, în interesul Uniunii Europene, o modificare a convenției, care ar permite participarea Uniunii Europene ca parte cu drepturi depline la convenție. În acest scop, Republica Polonă a propus o modificare a convenției pentru a permite participarea organizațiilor de integrare economică regională și pentru a-i permite Uniunii Europene să devină parte la convenție. Republica Polonă i-a comunicat depozitarului convenției propunerea de modificare a convenției în octombrie 2016. În 2017, depozitarul a transmis modificarea părților contractante.

               Implicațiile statutului de membru al UE

               Aderarea UE la convenție va avea implicații limitate, având în vedere faptul că statutul de membru nu presupune nicio contribuție bugetară (organizația nu are secretariat) și se preconizează că moratoriul va fi menținut în viitorul apropiat. Cu toate acestea, în cazul în care zona ar fi deschisă pentru pescuit, rolul UE ar fi acela de a promova, în cadrul acestei organizații, principiile și standardele politicii comune în domeniul pescuitului, în special adoptarea de măsuri de gestionare bazate pe cele mai bune dovezi științifice.

                  Interesul UE pentru convenție decurge, în primul rând, din responsabilitatea sa de a asigura conservarea și gestionarea resurselor biologice marine în interiorul și în afara UE.

               •Coerența cu dispozițiile existente în domeniul de politică vizat

                  Organizațiile regionale de gestionare a pescuitului (ORGP) sunt: organizațiile internaționale ale țărilor, dintre care unele sunt state de coastă; organizații de integrare economică regională, cum ar fi UE; și organismele din domeniul pescuitului cu interese de pescuit într-o anumită zonă. O parte dintre ORGP-uri gestionează toate stocurile de pește dintr-o anumită zonă, în timp ce altele se axează pe speciile mari migratoare (mai ales tonul), care se deplasează de-a lungul unor arii geografice vaste. Unele dintre ele au doar rol consultativ, dar cele mai multe au autoritatea de a stabili limite de captură și limite ale efortului de pescuit, măsuri tehnice și obligații de control.

                  În conformitate cu comunicarea Comisiei, intitulată „Participarea la organizațiile regionale în domeniul pescuitului (ORP-uri)”
                     1
                  , cu articolele 28 și 29 din Regulamentul (UE) nr. 1380/2013 privind politica comună în domeniul pescuitului
                     2
                   și cu concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului
                     3
                  , UE, reprezentată de Comisie, joacă un rol activ în șase organizații care au ca obiect pescuitul de ton și în 11 organizații care nu au ca obiect pescuitul de ton.

                  Comunicarea comună a Înaltului Reprezentant al Uniunii pentru afaceri externe și politica de securitate și a Comisiei, intitulată „Guvernanța internațională a oceanelor: o agendă pentru viitorul oceanelor noastre”
                     4
                   și concluziile Consiliului din 3 aprilie 2017 privind această comunicare comună, promovează măsuri de susținere și de îmbunătățire a eficacității ORGP-urilor și, acolo unde este necesar, de îmbunătățire a guvernanței acestora. Aceasta este o trăsătură centrală a acțiunii UE în cadrul acestor foruri.

               •Coerența cu alte politici ale Uniunii

                  Aderarea UE la convenție este în deplină concordanță cu concluziile Consiliului din 23 octombrie 2020 referitoare la Comunicarea Comisiei intitulată „Strategia UE privind biodiversitatea pentru 2030”
                     5
                  .

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

                  Prezenta propunere pentru o decizie a Consiliului se bazează pe Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (6) litera (a).

               •Subsidiaritatea (în cazul competențelor neexclusive)

                  Nu se aplică.

               •Proporționalitate

                  Nu se aplică.

               •Alegerea instrumentului

               În conformitate cu articolul 218 alineatul (6) litera (a) din Tratatul privind funcționarea Uniunii Europene, Comisia trebuie să facă o propunere Consiliului să adopte prezenta decizie, cu aprobarea Parlamentului European.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluările ex post/verificarea adecvării legislației existente

                  Nu se aplică.

               •Consultările cu părțile interesate

                  Nu se aplică.

               •Obținerea și utilizarea expertizei

                  Nu se aplică.

               •Evaluarea impactului

                  Nu se aplică.

               •Adecvarea și simplificarea reglementărilor

                  Nu se aplică.

               •Drepturile fundamentale

                  Nu se aplică.

               4.IMPLICAȚIILE BUGETARE

                  Nu există implicații bugetare.

               5.ALTE ELEMENTE

               •Planurile de punere în aplicare și măsurile de monitorizare, evaluare și raportare

                  Nu se aplică.

               •Explicarea detaliată a dispozițiilor specifice ale propunerii

                  Nu se aplică.

               2022/0177 (NLE)

               Propunere de

               DECIZIE A CONSILIULUI

               de autorizare a Republicii Polone să ratifice, în interesul Uniunii Europene, modificarea Convenției privind conservarea și gestionarea resurselor de cod negru din Marea Bering centrală

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (6) litera (a),

               având în vedere propunerea Comisiei Europene,

               având în vedere acordul Parlamentului European
                  6
               ,

               întrucât:

               (1)Uniunea Europeană (denumită în continuare „Uniunea”) este parte contractantă la Convenția Națiunilor Unite asupra dreptului mării din 10 decembrie 1982
                  7
               , care impune tuturor membrilor comunității internaționale să coopereze în vederea conservării și gestionării resurselor biologice ale mării.

               (2)Uniunea este parte contractantă și la Acordul pentru aplicarea prevederilor Convenției Organizației Națiunilor Unite asupra dreptului mării din 10 decembrie 1982 în legătură cu conservarea și gestionarea populațiilor transzonale și a stocurilor de pești mari migratori
                  8
               .

               (3)În temeiul articolului 3 alineatul (1) litera (d) și al articolului 3 alineatul (2) din Tratatul privind funcționarea Uniunii Europene (TFUE), Uniunea are competență exclusivă în domeniul conservării resurselor biologice marine în temeiul politicii comune în domeniul pescuitului. Printre competențele astfel atribuite Uniunii la nivel intern se numără și competența Uniunii de a coopera în cadrul unor organizații internaționale, inclusiv în cadrul organizațiilor regionale de gestionare a pescuitului.

               (4)Republica Polonă este parte contractantă la Convenția privind conservarea și gestionarea resurselor de cod negru din Marea Bering centrală (denumită în continuare „convenția”). Uniunea nu este parte la convenție. În temeiul articolului 6 alineatul (9) din Actul privind condițiile de aderare a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace și adaptările tratatelor pe care se întemeiază Uniunea Europeană
                  9
               , începând de la data aderării, acordurile de pescuit încheiate de noile state membre cu țări terțe trebuie să fie gestionate de Uniune. Toate deciziile luate în temeiul convenției în cauză trebuie puse în aplicare conform ordinii juridice a Uniunii.

               (5)Este în interesul Uniunii să joace un rol concret în punerea în aplicare a convenției. O astfel de acțiune va promova, de asemenea, coerența abordării Uniunii în materie de conservare în toate oceanele și va consolida angajamentul său privind conservarea pe termen lung și utilizarea sustenabilă a resurselor piscicole la nivel mondial.

               (6)O decizie a Consiliului
                  10
                a autorizat Republica Polonă să negocieze, în interesul Uniunii Europene, o modificare a convenției, care ar permite participarea Uniunii Europene ca parte cu drepturi depline la convenție. În acest scop, Republica Polonă urma să propună o modificare a convenției pentru a permite participarea organizațiilor de integrare economică regională și pentru a-i permite Uniunii Europene să devină parte la convenție.

               (7)În octombrie 2016, Republica Polonă i-a comunicat depozitarului convenției propunerea de modificare menționată anterior a convenției.

               (8) Prin urmare, Republica Polonă trebuie autorizată să ratifice modificarea convenției.

               ADOPTĂ PREZENTA DECIZIE:

               Articolul 1

               Republica Polonă este autorizată să ratifice, în interesul Uniunii Europene, modificarea articolului XVI.4 din Convenția privind conservarea și gestionarea resurselor de cod negru din Marea Bering centrală, cu scopul de a permite organizațiilor de integrare economică regională să devină părți la convenția în cauză.

               Articolul 2

               Prezenta decizie se adresează Republicii Polone.

               Adoptată la Bruxelles,

                     Pentru Consiliu

                     Președintele

                     (1)

                        COM(1999) 613 final din 8.12.1999.

                     (2)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (3)

                        COM(2011) 424 final din 13.7.2011.

                     (4)

                        JOIN(2016) 49 final din 10.11.2016.

                     (5)

                        COM(2020) 380 final din 20.5.2020.

                     (6)

                        JO C p.

                     (7)

                        Decizia 98/392/CE a Consiliului din 23 martie 1998 privind încheierea de către Comunitatea Europeană a Convenției Organizației Națiunilor Unite din 10 decembrie 1982 privind dreptul mării și a Acordului din 28 iulie 1994 privind punerea în aplicare a Părții XI din aceasta (JO L 179, 23.6.1998, p. 1).

                     (8)

                        Decizia 1998/414/EC a Consiliului din 8 iunie 1998 privind ratificarea de către Comunitatea Europeană a Acordului pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori (JO L 189, 3.7.1998, p. 14).

                     (9)

                        Tratatul între Regatul Belgiei, Regatul Danemarcei, Republica Federală Germania, Republica Elenă, Regatul Spaniei, Republica Franceză, Irlanda, Republica Italiană, Marele Ducat al Luxemburgului, Regatul Țârilor de Jos, Republica Austria, Republica Portugheză, Republica Finlanda, Regatul Suediei, Regatul Unit al Marii Britanii și Irlandei de Nord (state membre ale Uniunii Europene) și Republica Cehă, Republica Estonia, Republica Cipru, Republica Letonia, Republica Lituania Republica Ungară, Republica Malta, Republica Polonă, Republica Slovenia și Republica Slovacă privind aderarea Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace la Uniunea Europeană (JO L 236, 23.9.2003, p. 17–930).

                     (10)

                        Decizia  nr. 7277/16 a Consiliul Agricultură și Pescuit din 11 aprilie 2016 (nepublicată).


               COMISIA EUROPEANĂ
            Bruxelles, 8.6.2022
            COM(2022) 255 final
            2022/0173(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul subcomitetului pentru indicații geografice instituit prin Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, în ceea ce privește adoptarea regulamentului de procedură al subcomitetului pentru indicații geografice

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul subcomitetului pentru indicații geografice instituit prin Acordul de parteneriat cuprinzător și consolidat UE-Armenia, în legătură cu adoptarea preconizată a regulamentului de procedură al subcomitetului pentru indicații geografice

               2.Contextul propunerii

               2.1.Acordul de parteneriat cuprinzător și consolidat UE-Armenia

               Acordul de parteneriat cuprinzător și consolidat UE-Armenia (denumit în continuare „acordul”) urmărește să consolideze parteneriatul politic și economic cuprinzător și cooperarea dintre UE și Armenia, pe baza valorilor comune și a legăturilor strânse, inclusiv prin creșterea participării Republicii Armenia la politicile, programele și agențiile Uniunii Europene. Acordul creează un cadru solid, propice pentru consolidarea dialogului politic în toate domeniile de interes reciproc, promovând dezvoltarea unor relații politice strânse.

               Acordul stabilește principiile și obiectivele generale pentru relațiile UE-Armenia și creează o structură instituțională pentru punerea în aplicare a acordului.

               Acesta s-a aplicat cu titlu provizoriu de la 1 iunie 2018 și a intrat în vigoare la 1 martie 2021.

               2.2.Subcomitetul pentru indicații geografice

               Subcomitetul pentru indicații geografice a fost instituit prin articolul 240 din acord. Subcomitetul monitorizează punerea în aplicare a protecției indicațiilor geografice originare din UE și din Republica Armenia și intensifică cooperarea și dialogul cu privire la indicațiile geografice.

               Subcomitetul pentru indicații geografice este alcătuit din reprezentanți ai Uniunii Europene și ai Republicii Armenia. Se întrunește la cererea oricăreia dintre părți, prin rotație, în Uniunea Europeană și în Republica Armenia. Subcomitetul pentru indicații geografice își adoptă deciziile prin consens și își stabilește propriul regulament de procedură.

               Subcomitetul pentru indicații geografice este responsabil de modificarea anexei IX (părțile A și B) și a anexei X la acord în ceea ce privește trimiterile la legislația aplicabilă pe teritoriul fiecărei părți, elementele care țin de înregistrare și control, precum și lista indicațiilor geografice. El este, de asemenea, responsabil de schimbul de informații cu privire la chestiuni de interes comun în domeniul indicațiilor geografice.

               2.3.Actul avut în vedere de subcomitetul pentru indicații geografice

               Subcomitetul pentru indicații geografice urmează să adopte o decizie privind propriul regulament de procedură.

               Scopul actului avut în vedere este de a adopta, în conformitate cu articolul 240 alineatul (2) din acord, regulamentul de procedură care reglementează funcționarea subcomitetului pentru indicații geografice.

               3.Poziția care urmează să fie adoptată în numele Uniunii

               Poziția care urmează să fie adoptată în numele Uniunii trebuie să permită adoptarea regulamentului de procedură al subcomitetului pentru indicații geografice.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Subcomitetul pentru indicații geografice este un organism instituit de acord.

               Actul care figurează în anexa la prezenta decizie constituie un act cu efecte juridice. Actul avut în vedere are efecte juridice deoarece articolul 240 alineatul (2) din acord împuternicește subcomitetul pentru indicații geografice să adopte decizii care sunt obligatorii pentru părți.

               Actul avut în vedere nu aduce modificări sau completări cadrului instituțional al acordului.

               În consecință, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la politica comercială comună.

               Prin urmare, temeiul juridic material al deciziei propuse este articolul 207 din TFUE.

               4.3.Concluzie

               Temeiul juridic al deciziei propuse trebuie să fie articolul 207 din TFUE coroborat cu articolul 218 alineatul (9) din TFUE.

               2022/0173 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul subcomitetului pentru indicații geografice instituit prin Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, în ceea ce privește adoptarea regulamentului de procedură al subcomitetului pentru indicații geografice

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte (denumit în continuare „acordul”) a fost încheiat de Uniune prin Decizia (UE) 2018/104 a Consiliului
                  2
               , aplicat cu titlu provizoriu de la 1 iunie 2018 și a intrat în vigoare la 1 martie 2021.

               (2)În conformitate cu articolul 240 alineatul (2) din acord, subcomitetul pentru indicații geografice își stabilește propriul regulament de procedură.

               (3)Este adecvat să se stabilească poziția care urmează să fie adoptată în numele Uniunii în cadrul subcomitetului pentru indicații geografice în ceea ce privește regulamentul său de procedură, deoarece acest regulament va avea caracter obligatoriu pentru Uniune.

               (4)Pentru a asigura aplicarea efectivă a acordului, trebuie adoptat regulamentul de procedură al subcomitetului pentru indicații geografice.

               (5)Poziția Uniunii în cadrul subcomitetului pentru indicații geografice trebuie să se bazeze pe proiectul de regulament de procedură atașat la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul subcomitetului pentru indicații geografice în ceea ce privește adoptarea regulamentului său de procedură se bazează pe proiectul de act al subcomitetului pentru indicații geografice atașat la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

                     (2)

                        JO L 23, 26.1.2018, p. 1.

    ---documentbreak---

               COMISIA EUROPEANĂ
            Bruxelles, 8.6.2022
            COM(2022) 255 final

            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul subcomitetului pentru indicații geografice instituit prin Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, în ceea ce privește adoptarea regulamentului de procedură al subcomitetului pentru indicații geografice

               ANEXĂ

               DECIZIA NR. … A SUBCOMITETULUI PENTRU INDICAȚII GEOGRAFICE UE-ARMENIA

               de adoptare a regulamentului său de procedură

               SUBCOMITETUL PENTRU INDICAȚII GEOGRAFICE UE-ARMENIA,

               având în vedere Acordul de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte
                  1
                („acordul”), în special articolul 240,

               întrucât:

               (1)În temeiul articolului 240 din acord, subcomitetul pentru indicații geografice monitorizează punerea în aplicare a acordului în domeniul indicațiilor geografice și servește drept modalitate de intensificare a cooperării și a dialogului în materie de indicații geografice.

               (2)În temeiul articolului 240 alineatul (2) din acord, subcomitetul pentru indicații geografice poate adopta decizii.

               (3)În conformitate cu articolul 240 alineatul (2) din acord, subcomitetul pentru indicații geografice își stabilește propriul regulament de procedură,

               ADOPTĂ PREZENTA DECIZIE:

               Articolul 1

               Se adoptă regulamentul de procedură al subcomitetului pentru indicații geografice, astfel cum este prevăzut în anexă.

               Articolul 2

               Prezenta decizie intră în vigoare la data adoptării sale.

               Adoptată la Bruxelles,

                     Pentru subcomitetul pentru indicații geografice,

                     Președintele

               ANEXĂ

               Regulamentul de procedură al subcomitetului pentru indicații geografice UE-Armenia

               Articolul 1
                  Dispoziții generale

               1.Subcomitetul pentru indicații geografice („subcomitetul”), instituit în conformitate cu articolul 240 din Acordul de parteneriat cuprinzător și consolidat între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte („acordul”), asistă Comitetul de parteneriat reunit în configurația „Comerț”, astfel cum se prevede la articolul 363 alineatul (7) din acord, în exercitarea funcțiilor sale.

               2.Subcomitetul își exercită funcțiile prevăzute la articolul 240 din acord.

               3.Subcomitetul este alcătuit din reprezentanți ai Comisiei Europene și ai Republicii Armenia responsabili pentru aspectele legate de indicațiile geografice.

               4.Fiecare parte desemnează un șef de delegație care este persoana de contact pentru toate chestiunile legate de subcomitet.

               5.Șefii delegațiilor acționează în calitate de președinte al subcomitetului în conformitate cu articolul 2.

               6.Fiecare șef de delegație poate delega toate funcțiile sau oricare dintre funcțiile șefului de delegație unui adjunct desemnat; în acest caz, toate trimiterile din prezenta decizie la șeful delegației se aplică și adjunctului desemnat. Șeful de delegație notifică desemnarea către secretariatul subcomitetului.

               7.Părțile menționate în prezentul regulament de procedură sunt definite în conformitate cu articolul 382 din acord.

               Articolul 2
                  Președinția

               Părțile dețin președinția subcomitetului, alternativ, pentru o perioadă de 12 luni. Prima perioadă începe la data primei reuniuni a Consiliului de parteneriat și se încheie la 31 decembrie în același an.

               Articolul 3
                  Reuniuni

               1.Subcomitetul se întrunește o dată pe an, cu excepția cazului în care președinții decid altfel, sau la cererea oricăreia dintre părți, prin rotație, în Uniunea Europeană și în Republica Armenia, la o dată, într-un loc și într-un mod, care poate include videoconferința, stabilite de comun acord de către părți, dar nu mai târziu de 90 de zile de la prezentarea cererii.

               2.Fiecare reuniune a subcomitetului este convocată de către președintele acestuia. Convocarea la reuniune este transmisă membrilor de către secretariatul subcomitetului cel târziu cu 28 de zile calendaristice înainte de începerea reuniunii, cu excepția cazului în care părțile convin altfel.

               3.În măsura posibilităților, reuniunea ordinară a subcomitetului este convocată cu suficient timp înainte de reuniunea ordinară a Comitetului de parteneriat reunit în configurația „Comerț”.

               Articolul 4
               Delegații

               Înaintea fiecărei reuniuni, părțile sunt informate de secretariatul subcomitetului cu privire la componența prevăzută a delegației fiecărei părți care va participa la reuniune.

               Articolul 5
                  Secretariatul

               1.Un funcționar al Comisiei Europene și un funcționar al Republicii Armenia exercită în comun funcția de secretari ai subcomitetului, astfel cum au fost desemnați de către șefii de delegații, și îndeplinesc împreună sarcinile de secretariat, într-un spirit de încredere reciprocă și de cooperare.

               2.Secretariatul Comitetului de parteneriat reunit în configurația „Comerț” este informat cu privire la eventualele decizii, rapoarte și alte acțiuni convenite de subcomitet.

               Articolul 6
                  Corespondența

               1.Corespondența adresată subcomitetului se trimite secretarului oricăreia dintre părți, care, la rândul său, informează celălalt secretar.

               2.Secretariatul subcomitetului asigură transmiterea către președintele subcomitetului a corespondenței adresate subcomitetului și difuzarea acesteia, atunci când este cazul, ca documente menționate la articolul 7.

               3.Corespondența din partea președintelui este trimisă părților de către secretariat în numele președintelui. Corespondența este difuzată, după caz, astfel cum se prevede la articolul 7.

               Articolul 7
                  Documente

               1.Documentele sunt difuzate de secretarii subcomitetului.

               2.O parte transmite documentele sale propriului secretar. Secretarul transmite documentele respective secretarului celeilalte părți.

               3.Secretarul Uniunii difuzează documentele reprezentanților competenți ai Uniunii, punându-i sistematic în copie în această corespondență pe secretarul Republicii Armenia și pe secretarii Comitetului de parteneriat reunit în configurația „Comerț”.

               4.Secretarul Republicii Armenia difuzează documentele către reprezentanții competenți ai Republicii Armenia, punându-i sistematic în copie în această corespondență pe secretarul Uniunii și pe secretarii Comitetului de parteneriat reunit în configurația „Comerț”.

               Articolul 8
                  Confidențialitate

               Cu excepția cazului în care părțile decid altfel, reuniunile subcomitetului nu sunt publice. Atunci când o parte transmite subcomitetului informații semnalate drept confidențiale, cealaltă parte tratează aceste informații ca atare.

               Articolul 9
                  Ordinea de zi

               1.Secretariatul subcomitetului stabilește o ordine de zi provizorie pentru fiecare reuniune, precum și un proiect de concluzii operaționale, astfel cum se prevede la articolul 10, pe baza propunerilor părților. Ordinea de zi provizorie cuprinde punctele cu privire la care secretariatul a primit, din partea unei părți, o cerere de înscriere pe ordinea de zi, însoțită de documentele relevante, cel târziu cu 21 de zile calendaristice înainte de data reuniunii.

               2.Ordinea de zi provizorie, împreună cu documentele relevante, se difuzează, astfel cum se prevede la articolul 7, cel târziu cu 15 zile calendaristice înainte de începerea reuniunii.

               3.Sub rezerva articolului 8 din prezentul regulament de procedură, ordinile de zi provizorii ale reuniunilor sunt făcute publice, dacă este posibil cu 10 zile calendaristice înaintea reuniunii.

               4.Ordinea de zi se adoptă de către președinte și de către celălalt șef de delegație la începutul fiecărei reuniuni. Alte puncte decât cele care figurează pe ordinea de zi provizorie pot fi înscrise pe ordinea de zi dacă părțile convin astfel.

               5.Președintele subcomitetului poate să invite ad-hoc reprezentanți ai altor organisme ale părților sau, cu acordul celeilalte părți, experți independenți dintr-un anumit domeniu care să participe la reuniunile subcomitetului, pentru a oferi informații cu privire la subiecte specifice. Părțile se asigură că acești observatori sau experți respectă cerințele privind confidențialitatea.

               6.Președintele subcomitetului poate, cu consultarea părților, să reducă termenele indicate la alineatele (1) și (2), pentru a lua în considerare circumstanțe speciale.

               Articolul 10
                  Proces-verbal și concluzii operaționale

               1.Secretarii subcomitetului întocmesc în comun un proiect de proces-verbal pentru fiecare reuniune.

               2.Procesul-verbal cuprinde, ca regulă generală, în legătură cu fiecare punct al ordinii de zi:

               (a)lista participanților la reuniune, lista funcționarilor care îi însoțesc și lista eventualilor observatori sau experți prezenți la reuniune;

               (b)documentația prezentată subcomitetului;

               (c)declarațiile a căror înscriere în procesul-verbal a fost solicitată de subcomitet, precum și

               (d)dacă este necesar, concluziile operaționale ale reuniunii, astfel cum se prevede la alineatul (4).

               3.Proiectul de proces-verbal se înaintează spre aprobare subcomitetului. Procesul-verbal se aprobă în termen de 28 de zile calendaristice de la încheierea fiecărei reuniuni a subcomitetului. O copie se trimite fiecăruia dintre destinatarii menționați la articolul 7. Fără a se aduce atingere articolului 8 din prezentul regulament de procedură, cât se poate de curând după aprobare, părțile publică procesul-verbal aprobat, care va include, ca regulă generală, ordinea de zi definitivă și un rezumat al discuțiilor de la fiecare punct de pe ordinea de zi.

               4.Proiectul de concluzii operaționale ale fiecărei reuniuni este redactat de secretarul subcomitetului al părții care deține președinția subcomitetului și este transmis părților, împreună cu ordinea de zi, cel târziu cu 15 zile calendaristice înainte de începerea reuniunii. Proiectul respectiv se actualizează în cursul reuniunii, iar la sfârșitul acesteia, în afara cazului în care părțile au convenit altfel, subcomitetul adoptă concluziile operaționale, care reflectă acțiunile subsecvente convenite de părți. După aprobare, concluziile operaționale se atașează la procesul-verbal, iar punerea lor în aplicare este examinată în cursul oricărei reuniuni următoare a subcomitetului. În acest scop, subcomitetul adoptă un model care să permită urmărirea fiecărei acțiuni în raport cu un termen specific.

               Articolul 11
                  Decizii

               1.Subcomitetul are competența de a adopta decizii în cazurile prevăzute la articolul 240 alineatul (3) din acord. Subcomitetul adoptă decizii prin consens, astfel cum se prevede la articolul 240 alineatul (2) din acord. Deciziile sunt obligatorii pentru părți, care iau măsurile necesare pentru a le pune în aplicare.

               2.Fiecare decizie este autentificată de către președintele subcomitetului.

               3.Subcomitetul poate să ia decizii sau să adopte rapoarte prin procedură scrisă, după finalizarea procedurilor interne, dacă părțile convin astfel. Procedura scrisă constă într-un schimb de note între secretari, care acționează în acord cu părțile. În acest scop, textul propunerii este difuzat în conformitate cu articolul 7, cu un termen de cel puțin 21 de zile calendaristice pentru comunicarea eventualelor rezerve sau modificări. În urma consultării cu părțile, președintele poate să reducă perioada menționată pentru a lua în considerare circumstanțe speciale. Proiectele de decizii se consideră adoptate după ce cealaltă parte își exprimă acordul și se consemnează în procesul-verbal al reuniunii subcomitetului.

               4.Actele întocmite de subcomitet se numesc „decizie” sau „raport”. Fiecare decizie intră în vigoare la data adoptării sale, cu excepția cazului în care se prevede altfel în decizia respectivă.

               5.Deciziile sunt transmise părților.

               6.Fiecare parte poate decide în legătură cu publicarea, în propria publicație oficială, a deciziilor subcomitetului.

               Articolul 12
                  Rapoarte

               Subcomitetul prezintă Comitetului de parteneriat reunit în configurația „Comerț” un raport cu privire la activitățile sale, cu ocazia fiecărei reuniuni ordinare a Comitetului de parteneriat.

               Articolul 13
                  Regimul lingvistic

               1.Limbile de lucru ale subcomitetului sunt engleza și armeana. Totuși, părțile pot decide să organizeze reuniuni doar în engleză.

               2.Cu excepția cazului în care se decide altfel, subcomitetul deliberează pe baza documentelor întocmite în limbile menționate.

               3.Subcomitetul adoptă decizii privind modificarea sau interpretarea acordului în limbile textelor autentice ale acordului. Toate celelalte decizii ale subcomitetului sunt adoptate în limbile de lucru menționate la alineatul (1).

               Articolul 14
                  Cheltuieli

               1.Fiecare parte acoperă orice cheltuieli rezultate în urma participării la reuniunile subcomitetului, atât cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.

               2.Cheltuielile legate de organizarea reuniunilor și de reproducerea documentelor sunt suportate de partea care găzduiește reuniunea.

               3.Cheltuielile legate de serviciile de interpretare la reuniuni și de traducerea documentelor în sau din engleză și armeană menționate la articolul 13 alineatul (1) sunt suportate de partea care găzduiește reuniunea.

               Articolul 15
                  Modificarea regulamentului de procedură

               Prezentul regulament de procedură poate fi modificat printr-o decizie a subcomitetului în conformitate cu articolul 240 alineatul (2) din acord.

                     (1)

                        JO L 23, 26.1.2018, p. 4.


               COMISIA EUROPEANĂ
            Bruxelles, 9.6.2022
            COM(2022) 265 final
            2022/0180(NLE)

            Propunere de
            DECIZIE A CONSILIULUI
            privind contribuțiile financiare care trebuie plătite de către părțile la Fondul european de dezvoltare, și anume a doua tranșă pentru exercițiul 2022

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Propunerea se referă la un proiect de decizie a Consiliului privind a doua tranșă a contribuțiilor financiare la cel de al 11-lea Fond european de dezvoltare, care trebuie plătite de către părțile la Fondul european de dezvoltare („FED”) în 2022.

               Cel de al 11-lea FED și celelalte fonduri FED care sunt încă deschise (și anume, cel de al nouălea și al 10-lea FED) sunt gestionate conform următorului set de norme:

               (a)actualul Acord de parteneriat dintre membrii grupului statelor din Africa, Caraibe și Pacific („ACP”), pe de o parte, și Comunitatea Europeană și statele membre ale acesteia, pe de altă parte („Acordul de parteneriat ACP-UE”), astfel cum a fost modificat ultima dată
                  1
               ;

               (b)Decizia nr. 2/2020
                  2
                a Comitetului ambasadorilor ACP-UE din 4 decembrie 2020 de modificare a Deciziei nr. 3/2019
                  3
                a Comitetului ambasadorilor ACP-UE de adoptare a unor măsuri tranzitorii în temeiul articolului 95 alineatul (4) din Acordul de parteneriat ACP-UE pentru a prelungi din nou aplicarea dispozițiilor Acordului de parteneriat ACP-UE până la 30 noiembrie 2021 sau până la intrarea în vigoare a unui nou acord ACP-UE („noul acord”) ori până la aplicarea cu titlu provizoriu a noului acord dintre Uniune și statele ACP, oricare dintre aceste date survine mai întâi;

               (c)Decizia (UE) 2020/2233 a Consiliului privind angajarea fondurilor provenite din restituiri în cadrul Facilității de investiții ACP din operațiunile finanțate în cadrul celui de al 9-lea, al 10-lea și al 11-lea Fond european de dezvoltare
                  4
               ;

               (d)Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene
                  5
                („Acordul intern privind cel de al 11-lea FED”);

               (e)Regulamentul (UE) 2018/1877 al Consiliului privind regulamentul financiar aplicabil celui de al 11-lea Fond european de dezvoltare
                  6
                („Regulamentul financiar al celui de al 11-lea FED”).

               Documentele menționate la literele (a)-(e) conțin angajamentele multianuale asumate de părțile la FED pentru a sprijini financiar trezoreria FED. Regulamentul financiar al celui de al 11-lea FED prevede că părțile la FED asigură contribuții regulate la trezoreria FED, conform unor angajamente financiare prestabilite. Plata contribuțiilor regulate este declanșată prin deciziile tehnice ale Consiliului, care reflectă execuția angajamentelor financiare decise anterior.

               Prin urmare, unele rubrici din expunerea de motive nu sunt aplicabile cererilor de contribuții regulate, cum este prezenta cerere.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

                  În conformitate cu articolul 19 alineatul (3) din Regulamentul financiar al celui de al 11-lea FED, Consiliul trebuie să hotărască cu privire la prezenta propunere în termen de cel mult 21 de zile calendaristice de la prezentarea acesteia de către Comisia Europeană, acționând în numele Uniunii Europene.

               2022/0180 (NLE)

               Propunere de

               DECIZIE A CONSILIULUI

               privind contribuțiile financiare care trebuie plătite de către părțile la Fondul european de dezvoltare, și anume a doua tranșă pentru exercițiul 2022

               CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene
                  7
               , în special articolul 7 alineatul (2) coroborat cu articolul 14 alineatul (3),

               având în vedere Regulamentul (UE) 2018/1877 al Consiliului
                  8
                din 26 noiembrie 2018 privind regulamentul financiar aplicabil celui de al 11-lea Fond european de dezvoltare și de abrogare a Regulamentului (UE) 2015/323
                  9
               , în special articolul 19 alineatul (3),

               având în vedere propunerea Comisiei Europene,

               întrucât:

               (1)În conformitate cu procedura prevăzută la articolele 19-22 din Regulamentul (UE) 2018/1877 al Consiliului, Comisia Europeană trebuie să prezinte, până la 15 iunie 2022, o propunere în care să specifice cuantumul celei de a doua tranșe a contribuției pentru exercițiul 2022 și cuantumul anual revizuit al contribuției pentru exercițiul 2022, în cazul în care cuantumul nu corespunde nevoilor reale.

               (2)În conformitate cu articolul 46 din Regulamentul (UE) 2018/1877, Banca Europeană de Investiții („BEI”) trebuie să transmită Comisiei estimările sale actualizate privind angajamentele și plățile pentru instrumentele pe care le gestionează.

               (3)În temeiul articolului 20 alineatul (1) din Regulamentul (UE) 2018/1877, cererile de contribuții trebuie mai întâi să utilizeze integral sumele stabilite în Fondurile europene de dezvoltare („FED‐urile”) anterioare. Prin urmare, ar trebui să se lanseze o cerere de fonduri în temeiul Regulamentului (UE) 2018/1877 pentru BEI și pentru Comisie.

               (4)În temeiul articolului 152 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Acordul de retragere”), Regatul Unit al Marii Britanii și Irlandei de Nord („Regatul Unit”) rămâne parte la FED până la închiderea celui de al 11-lea FED și a tuturor FED-urilor anterioare neînchise. Cu toate acestea, în temeiul articolului 153 din Acordul de retragere, cota care îi revine Regatului Unit din fondurile dezangajate din proiectele finanțate din cel de al 11-lea FED, dacă fondurile respective au fost dezangajate după 31 decembrie 2020, sau din FED-urile anterioare nu se reutilizează.

               (5)Decizia (UE) 2021/1941 a Consiliului
                  10
                stabilește cuantumul anual al contribuțiilor care trebuie plătite de către părțile la FED pentru exercițiul 2022 la 2 500 000 000 EUR
                  11
                pentru Comisia Europeană și 300 000 000 EUR pentru Banca Europeană de Investiții.

               (6)Pentru a permite aplicarea promptă a măsurilor prevăzute în prezenta decizie, aceasta ar trebui să intre în vigoare la data publicării în Jurnalul Oficial al Uniunii Europene,

               ADOPTĂ PREZENTA DECIZIE:

               Articolul 1

               Contribuțiile individuale la Fondul european de dezvoltare sub forma celei de a doua tranșe pentru exercițiul 2022 trebuie plătite de către părțile la Fondul european de dezvoltare Comisiei Europene și Băncii Europene de Investiții în conformitate cu anexa.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene.

               Adoptată la Bruxelles,

                     Pentru Consiliu,

                     Președintele

                     (1)

                        JO L 317, 15.12.2000, p. 3.

                     (2)

                        JO L 420, 14.12.2020, p. 32.

                     (3)

                        JO L 1, 3.1.2020, p. 3.

                     (4)

                        JO L 437, 28.12.2020, p. 188.

                     (5)

                        JO L 210, 6.8.2013, p. 1.

                     (6)

                        JO L 307, 3.12.2018, p. 1.

                     (7)

                        JO L 210, 6.8.2013, p. 1.

                     (8)

                        Regulamentul (UE) 2018/1877 al Consiliului din 26 noiembrie 2018 privind regulamentul financiar aplicabil celui de al 11-lea Fond european de dezvoltare și de abrogare a Regulamentului (UE) 2015/323 (JO L 307, 3.12.2018, p. 1).

                     (9)

                        JO L 58, 3.3.2015, p. 17.

                     (10)

                        Decizia (UE) 2021/1941 a Consiliului din 9 noiembrie 2021 privind contribuțiile financiare care se plătesc de către părțile la Fondul european de dezvoltare pentru finanțarea respectivului fond, inclusiv plafonul pentru exercițiul 2023, suma anuală pentru exercițiul 2022, suma aferentă primei tranșe pentru exercițiul 2022 și previziunea cu caracter indicativ și neobligatoriu privind sumele anuale preconizate aferente contribuțiilor pentru exercițiile 2024 și 2025 (JO L 396, 10.11.2021, p. 61).

                     (11)

                        Articolul 20 alineatul (5) din Regulamentul (UE) 2018/1877 al Consiliului din 26 noiembrie 2018 privind regulamentul financiar aplicabil celui de al 11-lea Fond european de dezvoltare și de abrogare a Regulamentului (UE) 2015/323 (JO L 307, 3.12.2018, p.1.) prevede că „Atunci când se aplică dobândă negativă contului menționat la alineatul (3) din prezentul articol, statul membru în cauză creditează contul, cel târziu la data plății fiecărei tranșe menționate la articolul 19, cu o sumă echivalentă cu suma respectivei dobânzi negative aplicate până în prima zi a lunii anterioare plății tranșei.”

    ---documentbreak---

               COMISIA EUROPEANĂ
            Bruxelles, 9.6.2022
            COM(2022) 265 final

            Propunere de
            ANEXĂ
            la
            DECIZIE A CONSILIULUI
            privind contribuțiile financiare care trebuie plătite de către părțile la Fondul european de dezvoltare, și anume a doua tranșă pentru exercițiul 2022

               ANEXĂ

                        STATELE MEMBRE ȘI REGATUL UNIT

                        Cheia pentru al 11-lea FED în %

                        A doua tranșă pentru 2022 (EUR)

                        Total

                        Comisia

                        BEI

                        Al 11-lea FED

                        Al 11-lea FED

                        BELGIA

                        3,24927

                        25 994 160,00

                        3 249 270,00

                        29 243 430,00

                        BULGARIA

                        0,21853

                        1 748 240,00

                        218 530,00

                        1 966 770,00

                        CEHIA

                        0,79745

                        6 379 600,00

                        797 450,00

                        7 177 050,00

                        DANEMARCA

                        1,98045

                        15 843 600,00

                        1 980 450,00

                        17 824 050,00

                        GERMANY

                        20,57980

                        164 638 400,00

                        20 579 800,00

                        185 218 200,00

                        ESTONIA

                        0,08635

                        690 800,00

                        86 350,00

                        777 150,00

                        IRLANDA

                        0,94006

                        7 520 480,00

                        940 060,00

                        8 460 540,00

                        GRECIA

                        1,50735

                        12 058 800,00

                        1 507 350,00

                        13 566 150,00

                        SPANIA

                        7,93248

                        63 459 840,00

                        7 932 480,00

                        71 392 320,00

                        FRANȚA

                        17,81269

                        142 501 520,00

                        17 812 690,00

                        160 314 210,00

                        CROAȚIA

                        0,22518

                        1 801 440,00

                        225 180,00

                        2 026 620,00

                        ITALIA

                        12,53009

                        100 240 720,00

                        12 530 090,00

                        112 770 810,00

                        CIPRU

                        0,11162

                        892 960,00

                        111 620,00

                        1 004 580,00

                        LETONIA

                        0,11612

                        928 960,00

                        116 120,00

                        1 045 080,00

                        LITUANIA

                        0,18077

                        1 446 160,00

                        180 770,00

                        1 626 930,00

                        LUXEMBURG

                        0,25509

                        2 040 720,00

                        255 090,00

                        2 295 810,00

                        UNGARIA

                        0,61456

                        4 916 480,00

                        614 560,00

                        5 531 040,00

                        MALTA

                        0,03801

                        304 080,00

                        38 010,00

                        342 090,00

                        ȚĂRILE DE JOS

                        4,77678

                        38 214 240,00

                        4 776 780,00

                        42 991 020,00

                        AUSTRIA

                        2,39757

                        19 180 560,00

                        2 397 570,00

                        21 578 130,00

                        POLONIA

                        2,00734

                        16 058 720,00

                        2 007 340,00

                        18 066 060,00

                        PORTUGALIA

                        1,19679

                        9 574 320,00

                        1 196 790,00

                        10 771 110,00

                        ROMÂNIA

                        0,71815

                        5 745 200,00

                        718 150,00

                        6 463 350,00

                        SLOVENIA

                        0,22452

                        1 796 160,00

                        224 520,00

                        2 020 680,00

                        SLOVACIA

                        0,37616

                        3 009 280,00

                        376 160,00

                        3 385 440,00

                        FINLANDA

                        1,50909

                        12 072 720,00

                        1 509 090,00

                        13 581 810,00

                        SUEDIA

                        2,93911

                        23 512 880,00

                        2 939 110,00

                        26 451 990,00

                        REGATUL UNIT

                        14,67862

                        117 428 960,00

                        14 678 620,00

                        132 107 580,00

                        TOTAL UE-27 ȘI REGATUL UNIT

                        100,00

                        800 000 000,00

                        100 000 000,00

                        900 000 000,00